Eesti Sotsiaalministeerium

Suur-Ameerika 1,

10122 Tallinn

 20.06.2025

Tagasiside Sotsiaalministri määruse „Nõuded ujulatele, basseinidele ja veekeskustele“ eelnõule.

Kõigepealt soovime tänada Eesti Ujumisliidu poolt tehtud ettepaneku sisseviimise osas, mis viitas, et eelnevas määruses kehtinud basseinide iga-aastasel tühjendusnõudel ei olnud praktikas tegelikult muud eesmärki peale tühjendamise enda ning et basseinide tühjendamine võiks olla uues määruses vajaduspõhine.

**Kommentaarid § 3 lg 6 osas.**

Lõikes 6 on sätestatud üksnes koolibasseini ja väikelaste basseini veetemperatuuri nõuded.

Uues määruses on kirjas küll, et sätestatud temperatuurinõue kehtib koolibasseinidele, ent seletuskiri laiendab seda meie hinnangul ka teistele basseinidele, kus viiakse läbi laste treeninguid.

Ujumisliidu kommentaar:

Siin ei ole arvestatud sellega, et enamuses (väga suures osas) täiskasvanute basseinides viiakse läbi ka kooliujumist, laste (ka eelkooliealiste laste) ujumistunde, samal ajal on seal ka täiskasvanud, pensionärid, tipportlased ja harrastajad.

Ehk enamus täiskasvanute basseinide kasutajate vanus on algõppest/kooliujumisest kuni tippspordini ja kõik, mis sinna vahepeale jääb. Ühes basseinis ei ole võimalik tekitada olukorda, kus erinevatel radadel on erinev temperatuur, lisaks ei saa temperatuur muutuda vastavalt sellele, kes rajale ujuma läheb.

Liiga sooja veega treenides on see organismile liialt koormav, samas kui kehtestatakse nõue, et basseinis, kus treenivad lapsed, peab temperatuur olema vähemalt 28 kraadi, siis üheski spordibasseinis alaealised enam treenida (ega määruse järgi ka võistelda) ei saa ja reaalsuses arvestatav ujumisspordiga tegelemise võimalus kaob. Ka koolikohustusliku ujumise läbiviimise võimalused halvenevad märgatavalt – praegusel juhul liiguvad lapsed teatud oskuste saavutamisel edasi spordibasseini, et õppida paremates tingimustes.

Sellest tulenevalt soovitame lisada seletuskirja punkt, et juhul, kui täiskasvanute basseini kasutavad lisaks täiskasvanutele ka lapsed, s.h. kooliujumine, on temperatuuri nõue vahemikus 26-28 kraadi. Või siis vajadusel täpsustada, et veetemperatuur peab olema kooli-basseinis +28 °C kuni +32 °C ja väikelaste basseinis +32 °C kuni +36 °C, täiskasvanute

basseinides, mida kasutavad ka lapsed (näiteks kohustuslikud ujumistunnid ja treeningud) 26-28 kraadi. Soovituslikult näeksime spordibasseinis 27,5-27,8 kraadi aga kuna on ujulaid, kus selline nõue tõstaks oluliselt kulusid, siis mõistame ka nende seisukohti ja jätaksime ujulatele rohkem vabadust ja otsustamist.

**Kommentaarid § 2 lg 1 p 6 ja 7 kohta seletuskirjast.**

„Riietus-, duši- ja tualettruumid tuleks sisustada vastavalt vajadusele, lähtudes arvestuslikust basseinikoormusest, mis leitakse basseini tegeliku veepindala ja ühele basseinikasutajale ette nähtud arvestusliku veepindala suhtest“

„Tagatud peab olema 6) teenusekasutajate arvu piiramist. Punktis 6 nimetatud teenusekasutajate arvu piiramine tähendab seda, et teenust kasutama ei lubataks ülemäära palju inimesi, kuna see võib seada ohtu veekvaliteedi, suurendada vigastuste tekkimist ning takistada ka ujujatele abi pakkumist ja päästetööde tegemist“.

Ujumisliidu kommentaar:

Saame aru, et arvestusliku veepinna suhe jääb teenusepakkujate enda otsustada, sest uues määruses seda enam pole, on vaid umbmäärane teenusekasutajate arvu piiramine.

Ujumisliidu meelest on see väga mõistlik. Ära jääb ülereguleerimine. Sest siin võib tekkida palju erinevaid olukordi. Nt suures basseinis on 6a laste rühmad, koolilapsed, 10a treenijad, 17a treenijad - neid ei saa ühe numbriga määrata, palju on mõistlik arv rajal. Uus määrus annabki paindlikult otsustada ja eluliselt lähtuda. Kui on 6a lapsed, on lapsi rohkem rajal, kui on 18a tippsportlased, on vähem. Kõik klubid oskavad siiin ise vastavalt grupi vanusest ja tasemest oma laste arvu rajal paika panna. Ujula tavakasutajate puhul ei ole seda probleemi kunagi, et pileteid oleks nii palju müüdud, et igal rajal on rohkem kui 10 ujujat.

**Kommentaar § 2 lg 1 p 3 kohta seletuskirjast.**

„Ruumide (sh saunad) temperatuurid ei tohiks olla liiga kõrged ega liiga madalad, sest võivad soodustada kas ülekuumenemist või liigset jahtumist ja külmetamist.“

Ujumisliidu kommentaar:

Kuna ujujad hindavad (kuuma) sauna olemasolu kõrgelt, lisame oma kommentaari ka siia. Saunade temperatuuride üldsõnaline ja umbmäärane reguleerimine kaotab ära saunade mõtte. Saunade juures on oluline see, et enne vastavasse ruumi sisenemist oleks isikul olemas ruumi kohta oluline teave, et ta saaks teha sauna kasutamise kohta teadliku valiku. Reeglina on see teave saunade ustel või uste kõrval olemas.

Lugupidamisega,

Pille Aule

Eesti Ujumisliit

Peasekretär

Tel.53498496

pille@swimming.ee